DIE HOOGSTE HOF VAN APPèL
VAN SUID AFRIKA

Saaknommer: 77/97
Insake die appèl van
Philip John Fivaz Appellant
en
ABSA Bank Beperk Respondent

Coram: VAN HEERDEN AHR, VIVIER, HOWIE, SCOTT ARR en
MELUNSKY WndAR

Datum van Verhoor: 10 November 1998

Datum gelewer: 10 November 1998

UITSPRAAK

VAN HEERDEN AHR:
Afgesien van ander oorwegings kan die appèl nie slaag nie tensy bewys is dat
Volkskas teenoor die appellant die voorstelling gemaak het dat ‘n nuwe
huurkontrak ten opsigte van die voorhaker tussen McGregor en Volkskas
aangegaan was.

Ek bespeur nie in die appellant se eie getuienis ‘n ondubbelsinnige aanduiding
dat Jacobs so ‘n voorstelling gemaak het nie. Die appellant het bont gepraat,
maar by ontleding van sy getuienis het Jacobs volgens hom slegs gesê dat
indien ‘n nuwe kontrak gesluit sou word (d.w.s. in die toekoms) die appellant van
sy borgstelling bevry sou wees.
Hoe dit ook al sy, Jacobs ontken dat hy te kenne gegee het dat ‘n nuwe kontrak
reeds gesluit was, en aangesien hy geweet het dat dit nog nie gebeur het nie is
dit heel onwaarskynlik dat hy so iets sou gesê het.
Die appellant se advokaat het ook gesteun op ‘n voorstelling wat Volkskas deur
gedrag sou gemaak het. Die betrokke betoog stuit egter teen die nadere
besonderhede wat tot die verweerskrif verstrek is. In antwoord op ‘n vraag hoe
Volkskas die skyn, waarop die appellant gesteun het, verwek het, is naamlik
gesê dat die appellant aldus meegedeel was. Daar was gevolglik geen sprake
van gedrag — in teenstelling tot ‘n mededeling — waarop die appellant hom
beroep het nie.
Die betoog het in elk geval weinig om die lyf. Die aanvaarding deur Volkskas van
die bedrag van R5 000 wat McGregor betaal het en die lewering van die
voorhaker aan hom, was immers goed vereenselwigbaar met een of ander
tussentydse reëling wat met McGregor aangegaan was.
Ander argumente wat namens die appellant geopper is, is eweneens sonder pit
en hoef nie vermeld te word nie.
Die appèl word met koste afgewys.
HJO VAN HEERDEN
ADJUNK HOOFREGTER
STEM SAAM:
VIVIER AR
HOWIE AR
SCOTT AR
MELUNSKY WndAR